b'\n_START_ARTICLE_\nZolt\xc3\xa1n Greguss\n_START_SECTION_\nBiografie\n_START_PARAGRAPH_\n\xc8\x98i-a \xc3\xaenceput cariera de actor \xc3\xaen 1921, la v\xc3\xa2rsta de 17 ani, \xc3\xaen trupa de teatru a cumnatului s\xc4\x83u, Lajos Pal\xc3\xa1gyi, din Szeged. \xc3\x8en 1928 a fost angajat la Teatrul Na\xc8\x9bional din Budapesta. \xc3\x8en anul urm\xc4\x83tor a suferit un accident grav \xc3\xaen timpul repeti\xc8\x9biilor, care a necesitat o perioad\xc4\x83 de recuperare de 4 ani. Apoi a \xc3\xaenceput s\xc4\x83 joace din nou prin \xc8\x9bar\xc4\x83 \xc3\xaen mare parte roluri de chefliu. \xc3\x8en 1936 D\xc3\xa1niel J\xc3\xb3b l-a angajat la Teatrul de Comedie (V\xc3\xadgsz\xc3\xadnh\xc3\xa1z). \xc3\x8en 1940 a \xc3\xaenceput s\xc4\x83 joace la Teatrul Mad\xc3\xa1ch condus de Andor P\xc3\xbcnk\xc3\xb6sti, iar cel mai memorabil rol al s\xc4\x83u a fost Nero \xc3\xaen piesa omonim\xc4\x83 a lui Ferenc Felkai. Piesa \xc8\x99i spectacolul erau un protest \xc3\xaempotriva fascismului. Dup\xc4\x83 1945 a jucat la mai multe teatre din Budapesta (Teatrul Arti\xc8\x99tilor, Teatrul Belv\xc3\xa1ros). \xc3\x8en 1947 a jucat de peste 400 de ori rolul lui Lennie \xc3\xaen piesa \xc8\x98oareci \xc8\x99i oameni de John Steinbeck, reprezentat\xc4\x83 pe scena Teatrului Mad\xc3\xa1ch. La \xc3\xaenceputul anului 1948 a devenit director al Teatrului Modern. \xc3\x8en 1949 a fost angajat la Teatrul Mad\xc3\xa1ch, unde a jucat p\xc3\xa2n\xc4\x83 c\xc3\xa2nd s-a pensionat, \xc3\xaen 1972. Ulterior a fost invitat la Teatrul din Pesta pentru a juca \xc3\xaen mai multe reprezenta\xc8\x9bii ale piesei Macskaj\xc3\xa1t\xc3\xa9k de Istv\xc3\xa1n \xc3\x96rk\xc3\xa9ny. A colaborat la spectacolele de la radio din studioul de pe strada R\xc3\xa1k\xc3\xb3czi \xc8\x99i a ap\xc4\x83rut \xc3\xaen multe filme \xc8\x99i emisiuni de televiziune.\n_START_SECTION_\nFamilie\n_START_PARAGRAPH_\nTat\xc4\x83l s\xc4\x83u era Alajos Greguss, iar mama sa era Am\xc3\xa1lia F\xc3\xa1bi\xc3\xa1n. A avut \xc8\x99ase surori, inclusiv actri\xc8\x9ba Margit Greguss (1890-1942), so\xc8\x9bia lui Lajos Pal\xc3\xa1gyi. El s-a n\xc4\x83scut pe 5 mai 1904 ca al \xc8\x99aptelea copil al familiei, primind numele Zolt\xc3\xa1n Antal Greguss, dar juc\xc3\xa2nd pe scen\xc4\x83 cu numele de Zolt\xc3\xa1n Greguss. S-a c\xc4\x83s\xc4\x83torit pe 22 iunie 1929 cu M\xc3\xa1ri\xc3\xa1 Hidegh, dar \xc3\xaen anul urm\xc4\x83tor au divor\xc8\x9bat. Cea de-a doua c\xc4\x83s\xc4\x83torie a avut loc pe 11 august 1935 cu c\xc3\xa2nt\xc4\x83rea\xc8\x9ba de oper\xc4\x83 Edit Szegffy (Edit/h Szegfi) (1908\xe2\x80\x931997), care i-a supravie\xc8\x9buit.\n_START_SECTION_\nPremiul Greguss\n_START_PARAGRAPH_\n\xc3\x8en memoria lui Zolt\xc3\xa1n Greguss, v\xc4\x83duva sa, Edit Szegffy, a \xc3\xaenfiin\xc8\x9bat \xc3\xaen 1989 Premiul Greguss, care este acordat \xc3\xaen fiecare an cu prilejul anivers\xc4\x83rii zilei de na\xc8\x99tere a lui Zolt\xc3\xa1n Greguss \xe2\x80\x9et\xc3\xa2n\xc4\x83rului actor care a avut \xc3\xaen stagiunea precedent\xc4\x83 o interpretare remarcabil\xc4\x83 cu o rostire clar\xc4\x83 \xc8\x99i frumoas\xc4\x83 a textului \xc3\xaen limba maghiar\xc4\x83 \xe2\x80\x9d.'